Mette Thiesen (DF), 2025-11-19:
Tusind tak.
Det gjorde den tidligere skatteminister så ved faktisk ret klogeligt at gå ind og sige, at nu må vi kigge på det her, og det skal vedkommende selvfølgelig have ros for.
Jeg er nødt til at sige, at jeg er vild med det her.
Prøv at forestille jer det, for vi lever i et overdigitaliseret samfund, hvor alt foregår online – og så sidder der nogle dejlige mennesker, som har et fællesskab!
De kan ikke mødes fysisk – og så spiller de banko over walkie-talkie.
Jeg er vild med det – meget, meget vild med det!
Jeg synes jo lige præcis, det er noget som det her, der viser, at danskerne kan de her fællesskaber, som er noget særligt, og vi kan dem rigtig, rigtig godt.
Desværre sker der jo ofte det, at staten, kommunerne eller andre kommer og ødelægger det med bureaukrati, bøvl, regler, overbeskatning og alle sådan nogle ting, som gør, at de her meget, meget fine fællesskaber går i stykker.
Jeg har jo hele tiden talt for, at banko generelt set faktisk rummer en kæmpe forebyggende indsats, fordi det sikrer, at rigtig, rigtig mange af de her mennesker, som eksempelvis er ensomme ældre eller mennesker med handicap osv., faktisk kan mødes i et fællesskab med andre, hvor de spiller noget banko og vinder nogle præmier og hygger sig sammen.
Det er det her sådan set også et eksempel på.
Jeg synes, det er godt, at vi har det her lovforslag, men jeg synes også, at det endnu engang viser, hvor meget bureaukrati og bøvl der står i vejen for de ret fine ting, som danskerne sådan set har gang i rundtomkring i landet.
Walkie-talkie-banko, -bingo og radiobingo er jo for dem, der spiller i foreningerne, omgivet af traditioner, og jeg synes faktisk, det på mange måder ret fint beskriver det her foreningsliv, vi har i Danmark.
Det skaber nemlig udover fællesskabet inklusion for de her personer, som jeg også nævnte før, altså dem, som ikke kan komme afsted til spillelokaler osv.
Det er selvfølgelig klart, at ikkekommercielle aktører, som i dag afholder walkie-talkie- eller radio-bingo-banko, ikke har midlerne til en almindelig tilladelse til onlinecasino.
Det giver sådan set sig selv, for den er på knap 350.000 kr. over en 5-årig periode, og derfor er det også meget, meget fornuftigt at sætte det kraftigt ned.
Men i Dansk Folkeparti mener vi også, at vi er nødt til at sætte os ned i forbindelse med udvalgsbehandlingen og kigge på de her grænser.
For det er sådan, at eksempelvis tilbagebetalingsprocenten, hvad der også blev nævnt her fra talerstolen tidligere, ikke må være under 80 pct., og at den årlige salgssum er på 1 mio. kr. Måske kunne man godt lige kigge på at sænke de her krav, sådan så der kom en lavere tilbagebetalingsprocent og en højere salgssum.
Det, som i hvert fald er det mest centrale for os i Dansk Folkeparti, er, at vi skaber de mest fleksible og ubureaukratiske rammer til foreninger, så de kan fortsætte som hidtil, for det er et meget, meget fint lille stykke af Danmark, som vi taler om her.
Det er det lokale foreningsliv, og det er der, hvor der skabes alle de fællesskaber, som ellers ender med at blive rigtig, rigtig dyrt i sidste instans, både menneskeligt og økonomisk, fordi folk ellers sidder ensomme og alt muligt andet derhjemme.
Så jeg vil rose regeringen for at fremsætte det her forslag, men det kan godt blive meget bedre end det, der ligger her.